b'\n_START_ARTICLE_\nEmma Roberts\n_START_SECTION_\nZgodnje \xc5\xbeivljenje\n_START_PARAGRAPH_\nEmma Rose Roberts je bila rojena v Rhinebecku, New York, Zdru\xc5\xbeene dr\xc5\xbeave Amerike kot h\xc4\x8di Erica Robertsa (ki se je rodil v Biloxiju, Mississippi in odra\xc5\xa1\xc4\x8dal v Atlanti, Georgia) in njegovega takratnega dekleta, Kelly Chunningam. Njena ma\xc4\x8deha, Eliza Roberts, ima iz prej\xc5\xa1njega zakona sina in h\xc4\x8derko, ki jima je ime Morgan Simons in Keaton Simons, oba pa sta se \xc5\xbee preizkusila v igralskem poslu. Ima tudi mlaj\xc5\xa1o polsestro po mamini strani, Grace Nickels, ki se je rodila v januarju leta 2001. Sama pravi, da si je z mamo in o\xc4\x8dimom veliko bli\xc5\xbeje, kot z o\xc4\x8detom in ma\xc4\x8deho.\n_START_SECTION_\nIzobrazba\n_START_PARAGRAPH_\nEmma Roberts se je \xc5\xa1olala na dekli\xc5\xa1ki \xc5\xa1oli Archer School v Brentwoodu, Kalifornija, njena so\xc5\xa1olka pa je med drugim bila tudi pevka Caleigh Peters, s katero je skupaj posnela soundtracke za film Ledena princesa. Na to \xc5\xa1olo je hodila med letoma 2004 in 2005, v sedmem in osmem razredu. V intervjuju leta 2007 je dejala: "Oh, ja, potrebovala sem in\xc5\xa1trukcije in imeli smo tri ure \xc5\xa1ole vsak dan. Tako sem hitro dohitela svoje delo, danes pa, ko se ne \xc5\xa1olam ve\xc4\x8d, v tem \xc4\x8dasu po\xc4\x8dnem kaj drugega." Povedala je \xc5\xa1e, da se zanima za dva kolid\xc5\xbea, za kolid\xc5\xbe Sarah Lawrence College in kolid\xc5\xbe New York University, oba pa sta v New Yorku.\n_START_SECTION_\nZgodnja kariera\n_START_PARAGRAPH_\nV otro\xc5\xa1tvu je Emma veliko \xc4\x8dasa porabila za gledanje snemanj filmov, v katerih je igrala njena teta Julia Roberts. Te izku\xc5\xa1nje so v njej pri petih letih vzbudile \xc5\xbeeljo, da gre po stopinjah tete in o\xc4\x8deta v filmsko industrijo. \xc4\x8ceprav je njena mama \xc5\xbeelela, da bi imela \xc4\x8dim bolj normalno otro\xc5\xa1tvo, je Emma leta 2001 zaigrala v drami Teda Demmeja z naslovom Blow. To je bil njen prvi film. Igrala je Kristino Jung, h\xc4\x8di tihotapca kokaina in drugih mamil, Georga Junga, ki ga je v filmu upodobil Johnny Depp. Ker film ni primeren za mladostnike, si ga je Robertsova lahko ogledala \xc5\xa1ele pri osemnajstih letih, vendar je Demme izdelal trak s prizori, v katerih je igrala le ona. Leta 2001 je Emma Roberts igrala tudi v desetminutnem kratkem filmu "bigLove" (v katerem se je pojavil tudi njen bodo\xc4\x8di o\xc4\x8dim, Kelly Nickels) in imela manj pomembno vlogo v filmu Ameri\xc5\xa1ka ljubljenca, v katerem je igrala tudi njena teta, Julia Roberts._NEWLINE_Pojavila se je v dveh dru\xc5\xbeinskih filmih in sicer leta 2002 v filmu Grand Champion, kjer je igrala sestro glavnega junaka, Buddyja (Jacob Fisher) in leta 2003 v filmu \xc4\x8cisto posebni vohun, v katerem je igrala ugrabljeno h\xc4\x8derko skrivnega agenta Mikea Mugginsa (Chris Potter), ki se jo trudi re\xc5\xa1iti s pomo\xc4\x8djo vohunske opice. Grand Champion je iz\xc5\xa1el v avgustu 2004, medtem ko se je film \xc4\x8cisto posebni vohun prvi\xc4\x8d vrtel \xc5\xa1ele v februarju 2006 v Kanadi, \xc4\x8demur je sledil tudi izzid DVDja aprila istega leta.\n_START_SECTION_\n2003 - 2005: Unfabulous\n_START_PARAGRAPH_\nLeta 2003 je bilo na\xc4\x8drtovano, da bo Emma Roberts igrala glavni lik, Daisy Winters v neodvisnem filmu Daisy Winters poleg Rachel Weisz. To bi bil njen prvi film, v katerem je imela glavno vlogo. Kakorkoli \xc5\xbee, filma, zaradi finan\xc4\x8dnih te\xc5\xbeav nikoli niso za\xc4\x8deli snemati. Leta 2004 je v starosti trinajst let postala idol mnogih najstnikov, saj je dobila glavno vlogo, vlogo Addie Singer, v Nickelodeonovi televizijski seriji Unfabulous, ki se je na Nickelodeonu prvi\xc4\x8d predvajala v septembru 2004. Nickelodeon jo je \xc5\xbee od za\xc4\x8detka \xc5\xbeelel v tej vlogi, serija pa je Emmi Roberts prinesla njeno prvo nominacijo za nagrado Teen Choice Award in nominacijo za nagrado Young Artist Award nominations. S televizijsko serijo Unfabulous je posnela tri sezone oziroma dvain\xc5\xa1tirideset epizod; tretja sezona se je kon\xc4\x8dala 16. decembra 2007._NEWLINE_Serija se je osredoto\xc4\x8dila na Addie Singer (Emma Roberts), \xc5\xa1olarko iz sedmega razreda, katere \xc5\xbeivljenje ni prav ni\xc4\x8d \xc4\x8dudovito. O svojem \xc5\xbeivljenju pi\xc5\xa1e pesmi, v oporo pa sta ji tudi njena prijatelja, Geena Fabiono (Malese Jow) in Zack (Jordan Calloway). Posneli so tudi ve\xc4\x8d razli\xc4\x8dic televizijske serije v obliki televizijskega filma, kot je na primer The Perfect Moment, ki je iz\xc5\xa1el na kanalu Nickelodeon 6. oktobra 2006. V televizijskem filmu Addie posku\xc5\xa1a povedati Jakeu, kaj \xc4\x8duti do njega in zato skupaj z Geeno in Zackom potuje v neko kitajsko mesto na poroko, katere gost je tudi Jake. Drugi televizijski film je premiero do\xc5\xbeivel 16. decembra 2007 in mu je naslov The Best Trip Ever. V njem se zgodba vrti okoli Addiejinih priprav na ples in o tem, da Addie sku\xc5\xa1a Geeni in Zacku prepre\xc4\x8diti, da bi postala par, medtem ko ju njen fant Jake v to sku\xc5\xa1a prepri\xc4\x8dati, saj meni, da bi se \xc5\xa1tirje prijatelji tako \xc5\xa1e bolje razumeli._NEWLINE_Leta 2004 je Emma Roberts igrala \xc5\xa1e v eni popularni Nickelodeonovi televizijski seriji, Drake in Josh, natan\xc4\x8dneje v epizodi "Honor Council", v kateri je igrala sodnico Addie, ki sku\xc5\xa1a Draku dokazati krivdo; Drake naj bi namre\xc4\x8d uni\xc4\x8dil avto svoje u\xc4\x8diteljice. Za kazen ga nameravajo izklju\xc4\x8diti iz vseh ob\xc5\xa1olskih dejavnosti. Zaradi svojega lika v televizijski seriji Unfabulous se je Emma Roberts nau\xc4\x8dila igrati na kitaro in pisati pesmi, kmalu pa je prek Nickelodeona za\xc4\x8dela s svojo glasbeno kariero in tako sledila igralkam/pop pevkam, kot sta Hilary Duff in Lindsay Lohan.\n_START_SECTION_\n2006 - 2008: Aquamarine in Nancy Drew\n_START_PARAGRAPH_\nLeta 2006 je Emma Roberts poleg igralke Sare Paxton in pevke JoJo igrala v filmu Aquamarine. Za film je leta 2007 dobila nagrado Young Artist Award v kategoriji za "najbolj\xc5\xa1o stransko mlado igralko v filmu". Film je zasedel peto mesto med najbolje pla\xc4\x8danimi filmi, saj je \xc5\xbee v prvem tednu od izzida zaslu\xc5\xbeil kar 8 milijonov ameri\xc5\xa1kih dolarjev. Po filmu Aquamarine je Emma Roberts dobila vloge v filmih Camp Couture (ki ga je producirala njena mama, Kelly Cunningham) in Bras and Broomsticks (ki je temeljil na istoimenskem romanu Sarah Mlynowski), vendar nobeden izmed filmov ni iz\xc5\xa1el, saj so imeli te\xc5\xbeave s produkcijo. Zgodaj leta 2006 je Emma Roberts prenehala s snemanjem filma Nancy Drew, v katerem je imela glavno vlogo, vlogo Nancy Drew. Film je iz\xc5\xa1el 15. junija 2007 in v \xc5\xbee prvem tednu zaslu\xc5\xbeil 7 milijonov dolarjev, vendar je kljub temu dobil ve\xc4\x8d kritik kot pohval._NEWLINE_15. maja 2006 je skupaj s pop pevcem Teddyjem Geigerjem igrala v MTVjevi televizijski seriji Punk\'d. Decembra 2007 je pri\xc4\x8dela s snemanjem filma Hotel za pse. Leta 2008 je Emma Roberts glas posodila Wilmi v angle\xc5\xa1ki verziji sicer finskega animiranega dru\xc5\xbeinskega filma z naslovom Jelen\xc4\x8dek Niko. V njem je igrala poleg komedijanta Norma Macdonalda. Film je iz\xc5\xa1el naravnost na DVD. O svoji vlogi v tem filmu je Robertsova dejala: "To je animirani film, kar je pravzaprav zelo dobro, glede na to, da sama \xc5\xa1e nisem delala v tak\xc5\xa1nem filmu. Pri tem delu sem bila samo jaz in brala sem sama s sabo, kar je pravzaprav sme\xc5\xa1no, saj sem kot igralka vajena delati z ljudmi. Glas sem posodila majhni, beli dihurki po imenu Wilma. Je sme\xc5\xa1na in jelen\xc4\x8dek Niko jo spozna med iskanjem o\xc4\x8deta: prepri\xc4\x8dan je namre\xc4\x8d, da je njegov o\xc4\x8de eden izmed Bo\xc5\xbei\xc4\x8dkovih jelenov. Film je zelo zabaven in v njem sem med drugim morala tudi peti."\n_START_SECTION_\n2009 - danes Hotel za pse in Lymelife\n_START_PARAGRAPH_\nLeta 2009 je Emma Roberts poleg Jaka T. Austina igrala v filmu Hotel za pse, ki je temeljil na istoimenskem romanu Lois Duncan. Film je premiero do\xc5\xbeivel 15. januarja 2009 in kasneje zasedel peto mesto najbolje prodajanih filmov, saj je samo v prvem tednu predvajanja zaslu\xc5\xbeil \xc5\xbee 17 milijonov dolarjev. Do danes je zaslu\xc5\xbeil ve\xc4\x8d kot 114 milijonov dolarjev in v glavnem prejemal me\xc5\xa1ane kritike. Imela je tudi glavno vlogo v filmu Divjakinja, kjer je igrala razvajeno najstnico Malibuja, Kalifornija, ki jo je njen o\xc4\x8de poslal v internat v Angliji. Produkcija filma se je kon\xc4\x8dala pozno leta 2007, film pa je v Zdru\xc5\xbeenih dr\xc5\xbeavah Amerike iz\xc5\xa1el 9. maja 2009, v Zdru\xc5\xbeenem kraljestvu pa 15. avgusta 2009. Svoj lik je Robertsova opisala kot "bolj ali manj povpre\xc4\x8dno razvajeno najstnico iz Malibujske dru\xc5\xbebe, ki jo spametuje britanski internat". O filmu je, \xc5\xa1e preden je iz\xc5\xa1el, povedala: "Govori o tipi\xc4\x8dni Malibujski najstni\xc5\xa1ki princesi, ki se ne razume s svojim o\xc4\x8detom, saj se ne obna\xc5\xa1a preve\xc4\x8d lepo, zaradi \xc4\x8desar pa jo o\xc4\x8de po\xc5\xa1lje v internat v Angliji. Je zelo ljubek film in zelo se \xc5\xbee veselim, ker bom celo poletje snemala v Londonu!" Emma Roberts je igrala tudi v neodvisnem filmu Lymelife poleg Aleca Baldwina, ki je premiero do\xc5\xbeivel na filmskem festivalu Toronto International Film Festival leta 2008. O tem filmu je Emma Roberts dejala, da je "kot me\xc5\xa1anica med filmoma Lepota po ameri\xc5\xa1ko in The Ice Storm", ter da ga je za\xc4\x8dela snemati, ker je \xc5\xbeelela dokazati, da ni samo "ne\xc4\x8dakinja Julie Roberts", temve\xc4\x8d da je tudi sama igralka._NEWLINE_Svoj lik je opisala z besedami: "Adrianna je zares tipi\xc4\x8dno dekle. Mislim, da vsi vedo, da je Adrianna odra\xc5\xa1\xc4\x8dujo\xc4\x8de dekle in sama bi se z njo lahko primerjala \xc5\xbee samo zato, ker sva iste starosti, torej petnajst, \xc5\xa1estnajst let in v tistem \xc4\x8dasu si zares uni\xc4\x8den, saj ne ve\xc5\xa1, ali bi rad postal starej\xc5\xa1i, da bi dobil ve\xc4\x8d vlog, ali pa bo bil tvoj lik lahko zaradi tvoje starosti tako privla\xc4\x8den kot prisr\xc4\x8den. Vsekakor bi lahko na zgodbo gledala z njenega vidika." Na vpra\xc5\xa1anje, zakaj si je izbrala to vlogo, je odgovorila: "Pravkar sem kon\xc4\x8dala film Hotel za pse in \xc5\xbeelela sem igrati v ne\xc4\x8dem popolnoma druga\xc4\x8dnem. Scenarij [za film Lymelife] je do mene pri\xc5\xa1el po naklju\xc4\x8dju, torej sem ga prebrala in zares mi je bil v\xc5\xa1e\xc4\x8d. Spoznala sem Dericka in tudi on mi je bil zelo, zelo v\xc5\xa1e\xc4\x8d. Ve\xc4\x8dina igralske ekipe je bilo \xc5\xbee izbrane in menila sem, da so vsi super. To je bilo nekaj, \xc4\x8desar del sem \xc5\xbeelela postati tudi sama; in ko \xc5\xbeelim postati del ne\xc4\x8desa, naredim vse, kar \xc5\xbeelijo od mene!" O filmu je povedala tudi: "Naravnost obo\xc5\xbeujem gradivo in obo\xc5\xbeujem svoje sodelavce. \xc5\xbdelela sem si postati del tega. Zdaj sem stara osemnajst let in menim, da je \xc4\x8das, da naredim nekaj bolj zrelega." V intervjuju z revijo Vanity Fair je Emma Roberts rekla: "Zelo rada bi \xc5\xa1e kdaj igrala vlogo, podobno moji vlogi v filmu Lymelife. Rada bi snemala trilerje in rada bi imela vlogo kot je vloga Kate Hudson v filmu Skoraj popularni, ker je to moj najljub\xc5\xa1i film. \xc5\xbdelim posku\xc5\xa1ati nove stvari. Rada bi nenehno presene\xc4\x8dala ljudi z novimi, druga\xc4\x8dnimi vlogami."_NEWLINE_Leta 2010 je Emma Roberts dobila vlogo Grace v filmu Valentinovo poleg igralcev, kot so Ashton Kutcher, Jessica Alba, Anne Hathaway, Bradley Cooper, Jennifer Garner, Patrick Dempsey in njena teta Julia Roberts. Posnela bo tudi nadaljevanje filma Nancy Drew, ki ga bo re\xc5\xbeiral Andrew Fleming, v njem pa se bodo pojavili vsi iz prej\xc5\xa1njega dela, Robertsova pa bo ponovno igrala Nancy Drew. Igrala bo tudi glavno vlogo v filmu Jamesa C. Strousea v srednje\xc5\xa1olski \xc5\xa1portni komediji z naslovom The Winning Season poleg Sama Rockwella in Roba Corddryja, ki je iz\xc5\xa1la leta 2009 na filmskem festivalu Sundance Film Festival. Ve\xc4\x8dina delov iz filma The Winning Season je bilo posnetih v New Yorku, film sam pa se je osredoto\xc4\x8dil na ko\xc5\xa1arka\xc5\xa1ko dekli\xc5\xa1ko mo\xc5\xa1tvo neke srednje \xc5\xa1ole. Emma Roberts je v filmu zaigrala Abby, \xc4\x8dlanico mo\xc5\xa1tva. Kot Molly bo Emma Roberts poleg Chacea Crawforda in 50 Cent zaigrala v filmu Twelve. Produkcija in snemanje filma sta se za\xc4\x8dela \xc5\xbee 20. aprila 2009, film sam pa bo iz\xc5\xa1el leta 2010. Igrala bo tudi najstnico Alice Leeds v filmski upodobitvi romana Memoirs of a Teenage Amnesiac. Istoimenska knjiga govori o srednje\xc5\xa1olki Naomi, ki se po udarcu v glavo ne more spomniti ni\xc4\x8desar, kar se je zgodilo za \xc5\xa1estim razredom. Po podatkih na spletni strani BloodyDisgusting.com bo Emma Roberts igrala v grozljivki z naslovom Grimm. V filmu se dru\xc5\xbeina Quinn preseli v Marburg, Massachusetts, mesto, za katerega se na koncu izka\xc5\xbee, da je narejen po domi\xc5\xa1ljiji bratov Grimm. Igrala bo tudi v filmu Homework.\n_START_SECTION_\nZasebno \xc5\xbeivljenje\n_START_PARAGRAPH_\nZa svojo vzornico je Emma Roberts ozna\xc4\x8dila igralko Anne Hathaway, s katero je sodelovala pri filmu Valentinovo, za svojega najljub\xc5\xa1ega igralca pa Ruperta Grinta. Dejala je: "Moja najdragocenej\xc5\xa1a stvar je podpisana slika Ruperta Grinta, ki je imel vlogo Rona Weasleyja v filmih o Harryju Potterju." Emma Roberts je povedala tudi, da je velika obo\xc5\xbeevalka Gwyneth Paltrow. "Doma imam vse filme Gwyneth Paltrow. Sem njena velika obo\xc5\xbeevalka. Trenutno je zame nekak\xc5\xa1en idol. Rada imam tudi Kirsten Dunst. Posnela je veliko dobrih najstni\xc5\xa1kih filmov, hkrati pa je imela tudi nekaj resnih vlog. Rada imam njen stil in mislim, da je zelo zanimiva." Zelo blizu si je s sodelavko iz filma Aquamarine, JoJo ter Nickelodeonovima zvezdnikoma Devonom Werkheiserjem in Jamie-Lynn Spears. Ene izmed njenih najljub\xc5\xa1ih knjig so knjiga Onkraj pisateljice Gabrielle Zevin, serija knjig o Harryju Potterju, A Great and Terrible Beauty Libbe Bray, in Dress Your Family in Corduroy and Denim Davida Sedarisa. U\xc5\xbeiva tudi v knjigah Chucka Palahniuka, kot je na primer Invisible Monsters, za svojo najljub\xc5\xa1o knjigo pa je ozna\xc4\x8dila knjigo The Perks of Being a Wallflower Stephena Chboskyja. Ve\xc4\x8dkrat se je pojavila na seznamu najbolje oble\xc4\x8denih oseb po mnenju revije Teen Vogue, med drugim tudi junija 2007, septembra 2008, decembra 2008, februarja 2009 in marca 2009. Pravi, da so njeni najljub\xc5\xa1i filmi Juno in Na\xc5\xa1a mala miss._NEWLINE_Nekaj \xc4\x8dasa je hodila z igralcem Alexom Pettyferjem, vendar sta si, kljub temu, da se zveza ni obnesla, \xc5\xa1e danes zelo blizu. Pettyfer si je dal na zapestje vtetovirati njene za\xc4\x8detnice.\n_START_SECTION_\nZaznamki\n_START_PARAGRAPH_\nFebruarja 2009 so jo imenovali za ambasadorko Neutrogena; sodelovala bo pri reklamah za podjetje in se pojavljala v printu.'